Dia di Tata
Dia di Tata ta un dia festivo pa honra tatanan i pa selebra paternidat i e importansia di lasonan paternal pa loke ta trata e edukashon i kuido di nan yunan. Na mayoria di e paisnan ront mundu, inkluso den Reino Hulandes, ta selebrá e dia riba e di tres djadumingu di yüni. E dia festivo a originá for di Dia di Mama.

Historia 
Supuestamente Dia di Tata a wòrdu introdusi dor di Sonora Smart Dodd di estado Washington, pa honra su tata, William Jackson Smart, na 1909. E tabata un veterano di Guera Sivil merikano, ku a bira viudo ora su señora a muri dunando lus na nan di seis yu. Despues di bira grandi i inspirá pa Anna Jarvis ku a lansa Dia di Mama un aña promé, su yu muhe a introdusi Dia di Tata pa enfoka riba e forsa i perseveransia di su tata. 

E promé Dia di Tata a tuma lugá dia 19 di yüni 1910 na Spokane, estado Washington. Na 1924 Presidente Calvin Coolidge a apoyá e idea pa selebra Dia di Tata, sinembargo e Kongreso merikano, konsistiendo kompletamente di hende homber, no tabata kier pa algo asina ta aplikabel pa hende homber. Resultado tabata ku numa bou di presidensia di Richard Nixon na 1971 e dia ta wòrdu rekonosí ofisialmente na Merka.

Generalmente e tradishon oropeo katóliko lo a konmemorá e dia riba 19 di mart, dia di San José, tata di Jesus. Sinembargo, varios pais oropeo (manera Fransia i Reino Uni) i mayoría di e paisnan iberoamerikano, a adoptá e fecha merikano, pues selebrando e dia festivo aki riba e di tres djadumingu den luna di  yüni.

Teritorio karibense di Reino Hulandes 
Segun anunsionan den media skibí a kuminsa selebra Dia di Tata na Antias Hulandes den dekada 30 di siglo binti. Den añanan sinkuenta empresanan a yuda popularisá e dia di selebrashon entre otro dor di merkadea produktonan komo regalo spesial pa tata i ofresiendo, meskos ku e dianan festivo di fin di aña, deskuento riba yamada telefóniko ku Hulanda i Sürnam. Añanan sesenta i despues e selebrashonnan a ekspande pa e seno di asosiashonnan i klupnan sosial, partikularmente na Aruba i Kòrsou i a kuminsa organisa diferente actividat deportivo i rekreativo familiar pa Dia di Tata. Na e Islanan ABC e no ta un dia liber públiko.

Na Hulanda tabata selebrá e dia den oktober desde aña 1937.  Na 1948 a disidí pa move e selebrashon pa e di tres djadumingu di yüni.

Kalendario segun pais

Mira tambe 
 Dia di Mama

Dia internashonal